News Update: หุ้น Sea เจ้าของ Shopee ดิ่งเกือบ 18% ในวันเดียว Q1 รายได้เพิ่ม และกำไรเกือบ $100 ล้าน เกิดอะไรขึ้นทำไมนักลงทุนแห่เทขาย? - FINNOMENA
หุ้น Sea เจ้าของ Shopee และ Garena ทำผลงานแย่ที่สุดในรอบ 1 ปี หลังรายงานกำไรไตรมาสแรกต่ำกว่าคาด และรายได้จากธุรกิจเกมที่ดิ่งลงถึง 43% ทำให้นักลงทุนตั้งคำถามต่อความสามารถในการทำกำไรของบริษัท
17 พ.ค. 2566

หุ้น Sea เจ้าของ Shopee และ Garena ทำผลงานแย่ที่สุดในรอบ 1 ปี หลังรายงานกำไรไตรมาสแรกต่ำกว่าคาด และรายได้จากธุรกิจเกมที่ดิ่งลงถึง 43% ทำให้นักลงทุนตั้งคำถามต่อความสามารถในการทำกำไรของบริษัท
แม้บริษัทจะทำกำไรได้ติดต่อกันเป็นไตรมาสที่ 2 แต่รายได้ของ Sea เพิ่มขึ้นเพียง 5% ส่วนค่าด้อยค่าความนิยมหรือสินค้าที่จับต้องไม่ได้ของบริษัท เช่น แบรนด์ ชื่อเสียง สูงถึงกว่า 100 ล้านดอลลาร์ จึงทำให้กำไรสุทธิของบริษัทลดลงเหลือ 88.1 ล้านดอลลาร์ น้อยกว่าที่นักวิเคราะห์คาดการณ์ว่าจะอยู่ที่ 224.4 ล้านดอลลาร์
ส่งผลให้เมื่อคืนนี้ (16 พ.ค.) ราคาหุ้น Sea ที่จดทะเบียนในตลาดหุ้นสหรัฐฯ ลดลงมากสุดตั้งแต่เดือน ก.พ. โดยปรับตัวลงมา 17.77% ปิดที่ 72.45 ดอลลาร์
กำไรที่ต่ำกว่าคาดมากแสดงให้เห็นถึงความไม่ยั่งยืนในความสามารถในการทำกำไร โดยก่อนหน้านี้ Sea ที่มีฐานอยู่ในสิงคโปร์ได้ใช้กลยุทธ์การลดต้นทุนอย่างมหาศาลเพื่อพลิกฟื้นการขาดทุนตลอดหลายปีที่ผ่านมา
ก่อนหน้านี้บริษัทปลดพนักงานหลายพันคน หยุดขึ้นเงินเดือน รวมถึงลดค่าใช้จ่ายในการขายและการตลาดหลายร้อยล้านดอลลาร์ เพื่อลดต้นทุนและทำให้กระแสเงินสดเป็นบวก
Esme Pau นักวิเคราะห์ของ Macquarie Capital กล่าวว่า ความน่าผิดหวังครั้งใหญ่มาจากการเติบโตในระดับต่ำและความสามารถในการทำกำไรที่ลดลง ทำให้นักลงทุนแห่ขายทำกำไร โดย Esme มองว่า Sea ผ่านช่วงเวลาที่ยากลำบากที่สุดมาแล้ว การทำกำไรจะดำเนินต่อไป แต่อาจจะน้อยลงกว่าเดิม
★ ผลประกอบการไตรมาสแรกของ Sea
รายได้รวมตามบัญชี GAAP 3,041.1 ล้านดอลลาร์ (+4.9% YoY)
กำไรสุทธิ 87.3 ล้านดอลลาร์
รายได้จากกลุ่มอีคอมเมิร์ซ (Shopee)  2,259.6 ล้านดอลลาร์ (+36.3% YoY)
เฉพาะส่วนธุรกิจในเอเชียมี EBITDA เป็นบวก 275.8 ล้านดอลลาร์  ส่วนนอกเอเชียขาดทุน 68.1 ล้านดอลลาร์ 
รายได้จากกลุ่มสื่อบันเทิงดิจิทัล (Garena) ลดลงเป็น 539.7 ล้านดอลลาร์ (-43% YoY) มีจำนวนผู้เล่น 491.6 ล้านบัญชี
กลุ่มธุรกิจการเงิน รายได้เพิ่มขึ้นเป็น 412.8 ล้านดอลลาร์ อัตราสำรองหนี้เสียยังอยู่ที่ระดับ 2%
ที่มา: https://www.bloomberg.com/news/articles/2023-05-16/singapore-s-sea-has-second-straight-profit-in-turnaround-effort?sref=e4t2werz 
https://www.blognone.com/node/133855 
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
News Update
SEA
Shopee
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA